
A nézőtéri sportfogyasztás motivációi a jégkorong Erste Liga szurkolói körében

A jégkorong Erste Liga magyarországi csapatok szurkolóinak motivációját vizsgáltam az alábbi kérdések mentén:
K1: A SPEEDE-H skála által definiált motivációs faktorok milyen mértékben vannak jelen a szurkolók mérkőzésre járási motivációiban?
K2: A szurkolók motivációs tényezőit mely szociodemográfiai jellemzők befolyásolják leginkább?
K3: Milyen főbb szurkolói típusok definiálhatók?
Vizsgálatomhoz a SPEED (Funk et al. 2009) skála módosított verzióját, a SPEEDE-H skálát használtam, melyben a vizsgált faktorok: a társas kapcsolatok iránti igény, teljesítmény, izgalomkeresés, önbecsülés, kikapcsolódás/elszabadulás és esztétikum (Kajos et al., 2017).
Az adatfelvételt internetes kérdőívvel végeztem 2024.10.30.-11.06. között, szurkolói Facebook csoportok és jégkorong kedvelő ismerőseim körében. A SPEEDE-H faktorok mintámon való helytállását megerősítő faktoranalízissel vizsgáltam. A motivációs faktorok és a szociodemográfiai jellemzők közötti kapcsolatokat Mann-Whitney- és Kruskal-Wallis-próba segítségével elemeztem. A hierarchikus klaszterelemzést bootstrap eljárással végeztem. A KMO-teszt és Bartlett-teszt alapján a vizsgálandó változók között elég korrelációs kapcsolat van a faktoranalízishez. A skálák validitásvizsgálatát megbízhatósági mutatók terén Cronbach-alfa és AVE segítségével végeztem, mindkettő minden faktorra magas megbízhatóságot mutatott. Az alkalmazott érvényességi mutatók (CMIN/df, SRMR, CFI, NFI, TLI) mindegyike kielégítő eredményt adott.
A mintában leghangsúlyosabb faktorok az izgalomkeresés, az esztétikum és az önbecsülés, a legalacsonyabb a társas kapcsolatok volt. Foglalkozás alapján pedig a tanulók akarnak leginkább elszakadni a mindennapoktól, míg a gazdaságilag inaktívaknál a legkevésbé jellemző ez. Aki otthon, televízióban is szokott mérkőzéseket nézni, annak nagyobb igénye van a teljesítményre és az esztétikumra.
A klaszterezési eljárással négy szurkolói típust tártam fel: családos fővárosi értelmiségiek, vidéki fiatal szurkolók, fővárosi fiatal szurkolónők, elkötelezett vidéki szurkolónők.
Eredményeim alapján érvényesülnek a SPEEDE-H motivációs faktorai a hazai jégkorong szurkolók körében. A szakirodalommal ellentétben a nem és a lakóhely nem állt kapcsolatban a motivációs tényezőkkel. Megállapítható, hogy a fiatalok mindennapi élettől való elszakadási vágya erős. A kutatás feltáró jellegű, érdemes a jövőben további kutatást végezni helyszíni mintavétellel.



